คำชี้แจง

ให้นักเรียนอ่านคำถามในแบบทดสอบทุกข้ออย่างละเอียด แล้วตอบคำถามตามที่กำหนด

บางคำถามมีคำตอบให้เลือก 4 คำตอบ ให้นักเรียนเขียน ล้อมรอบตัวเลขที่อยู่หน้าคำตอบ

ซึ่งนักเรียนคิดว่าถูกต้องเพียงคำตอบเดียว

บางข้อมีหลายคำถามให้นักเรียนตอบโดยเขียน ล้อมรอบคำตอบในแต่ละแถว

บางคำถามให้นักเรียนเขียนคำตอบสั้น ๆ ในที่ว่างที่กำหนดไว้ในแบบทดสอบ

บางคำถามให้นักเรียนเขียนอธิบายแสดงความเข้าใจ หรือแสดงเหตุผลประกอบ นักเรียนจะได้คะแนนจากวิธีการคิด และการอธิบายความคิดที่แสดงออกมานั้น

**ฮือฮา! เศรษฐีบราซิล ฝังรถ BENTLEY ลงสวนหลังบ้านตัวเอง!! เงิบเลย**

 จู่ ๆ Chiquinho Scarpa เศรษฐีตัวแสบประจำเมืองแซมบา ก็ประกาศเรียกสื่อมวลชนทั้งหลาย ให้มาทำข่าวการฝังรถ “Bentley Flying Spur” มูลค่าหลายสิบล้านในสวนหลังบ้านของตน

 เมื่อข่าวนี้ออกไป เสียงด่าทอ และประณามการกระทำ ทั้งโลกออนไลน์และสื่อต่าง ๆ กลับมาหาตัวเขามากกว่าคำชมในความบ้าบิ่น เรียกได้ว่า เขากลายเป็นโจทย์ของสังคม และเรื่องการฝังรถหรูของเขาก็กลายเป็นทอล์กออฟเดอะทาวน์ภายในเวลาอันรวดเร็ว

 เมื่อวันที่เขาประกาศมาถึง นักข่าวทั่วทุกสำนักถูกเชิญมาที่สวนหลังบ้าน มีการถ่ายทอดสดการฝังรถหรูของเขาผ่านทางทีวีใหญ่โต

 “แต่เกมพลิก! เมื่อจู่ ๆ เศรษฐีจอมแสบรายนี้ก็สั่งหยุดการฝังรถ เเละเชิญนักข่าวทุกท่าน มาฟังเขาพูดก่อนที่เขาฝังรถคันนี้ต่อ” และสิ่งที่เขาจะพูดกับนักข่าวเเละประชาชนที่กำลังติดตามผ่านการถ่ายทอดสดครั้งนี้ คือ “ต่อให้ผมฝังรถหรูราคาหลายสิบล้านนี้จริง แต่มูลค่าของรถคันนี้ยังไม่เท่ากับการที่พวกคุณฝังร่างกายคุณลงพื้นดินเลย เพราะรู้หรือไม่ว่าอวัยวะของคุณนั้นมีค่าที่สุด มีค่ามากกว่ารถคันนี้เสียอีก ทำไมคุณยังฝังได้อย่างไม่เสียดายกัน!”

 จากผู้ร้ายที่บ้าบิ่น คนรวยสุดสติแตกที่ประกาศฝังรถหรูในสวนของตัวเอง เขาก็กลับกลายเป็นคนที่สามารถเรียกนักข่าวและสื่อมาเพื่อข่าวรณรงค์สนับสนุนการบริจาคอวัยวะในบราซิลได้มากที่สุดคนหนึ่งในประวัติการณ์

 สถิติที่รวบรวมมาคร่าว ๆ จากแคมเปญนี้ Chiquinho Scarpa สามารถสร้างการรับรู้เรื่องการรณรงค์บริจาคอวัยวะให้กับคนทั่วโลกได้มากกว่า 172 ล้านคน สร้างมูลค่าผ่านสื่อคิดเป็นตัวเลขกว่า 22 ล้านเหรียญสหรัฐ โดยมีต้นทุนเพียง 6,000 เหรียญ และที่สำคัญที่สุด เขาสามารถเพิ่มยอดคนร่วมบริจาคอวัยวะได้เพิ่มขึ้น กว่า 31.5% ใน 1 เดือน

ต้องยกให้เขาเป็นเด็กเลี้ยงแกะ ที่สร้างประโยชน์ให้กับมนุษย์โลกมากที่สุดคนหนึ่งในประวัติศาสตร์

ที่มา : https://www.dek-d.com/board/view/3333675/

Credit : <http://marketeer.co.th/2014/06/chiquinho-bentley-cannes/>

โดย Marine-L

27 มิ.ย. 57

**คำถามที่ 1 แบบเลือกตอบ**

คำว่า “แซมบา” หมายถึงประเทศใด

1. ประเทศอาร์เจนตินา
2. ประเทศโบลิเวีย
3. ประเทศชิลี
4. ประเทศบราซิล

เฉลย/แนวคำตอบ คำตอบที่ : 4. ประเทศบราซิล

กระบวนการอ่าน: การรู้ตำแหน่งข้อสนเทศในบทอ่าน

สถานการณ์: สาธารณะ

แหล่งที่มา: เนื้อเรื่องเดียว

รูปแบบของเนื้อเรื่อง: แบบต่อเนื่อง

ประเภทของเนื้อเรื่อง: บอกเล่าอธิบายเหตุผล

ลักษณะข้อสอบ: แบบเลือกตอบ

ความสอดคล้องตัวชี้วัด: ท 1.1, ม. 1/2: จับใจความสำคัญจากเรื่องที่อ่าน

**คำถามที่ 2 แบบเลือกตอบ**

จากบทความข้างต้น การกระทำของนาย Chiquinho Scarpa มีวัตถุประสงค์หลักคืออะไร

1. ต้องการเรียกร้องความสนใจจากสื่อมวลชวนเพื่อประชาสัมพันธ์ตนเอง
2. ต้องการแสดงให้รู้ถึงฐานะที่มั่งคั่งร่ำรวยของตน
3. ต้องการรณรงค์สนับสนุนการบริจาคอวัยวะ
4. ต้องการประชดบริษัทผู้ผลิตรถยนต์

เฉลย/แนวคำตอบ คำตอบที่ : 3. ต้องการรณรงค์สนับสนุนการบริจาคอวัยวะ

กระบวนการอ่าน: การบูรณาการและตีความ

สถานการณ์: สาธารณะ

แหล่งที่มา: เนื้อเรื่องเดียว

รูปแบบของเนื้อเรื่อง: แบบต่อเนื่อง

ประเภทของเนื้อเรื่อง: บอกเล่าอธิบายเหตุผล

ลักษณะข้อสอบ: แบบเลือกตอบ

ความสอดคล้องตัวชี้วัด: ท 1.1, ม. 1/2: จับใจความสำคัญจากเรื่องที่อ่าน

**คำถามที่ 3 แบบ****เลือกตอบเชิงซ้อน**

นักเรียนเห็นด้วยหรือไม่ จากคำพูดของเศรษฐีคนนี้ ที่ว่า”มูลค่าของรถคันนี้ยังไม่เท่ากับการที่พวกคุณฝังร่างกายคุณลงพื้นดินเลย เพราะรู้หรือไม่ว่าอวัยวะของคุณนั้นมีค่าที่สุด มีค่ามากกว่ารถคันนี้เสียอีก ทำไมคุณยังฝังได้อย่างไม่เสียดายกัน!” และจงอธิบายเหตุผลประกอบความเห็นของนักเรียน

เฉลย/แนวคำตอบ

**ได้คะแนนเต็ม** การตอบแบ่งได้ 2 กรณี

1. ตอบว่า **เห็นด้วย** ต้องให้ เหตุผลที่สนับสนุนว่าอวัยวะมีค่ามากกว่ารถยนต์ (อาจใช้คำอธิบายอื่น ๆ

 ที่มีนัยเดียวกัน) เช่น

* เห็นด้วย เพราะถึงมีเงินมากมาย บางทีก็ไม่สามารถซื้ออวัยวะได้ แต่รถยนต์ถ้ามีเงินมากพอก็สามารถซื้อได้
* เห็นด้วย เพราะค่าของอวัยวะไม่สามารถประเมินค่าเป็นตัวเงินได้เลย ไม่เหมือนกับรถยนต์ที่ตีราคาได้
1. ตอบว่า **ไม่เห็นด้วย** ต้องให้ เหตุผลคัดค้านว่าอวัยวะไม่มีค่ามากไปกว่ารถยนต์ (อาจใช้คำอธิบายอื่น ๆ

 ที่มีนัยเดียวกัน) เช่น

* ไม่เห็นด้วย เพราะรถยนต์อย่างไรก็มีค่าเสมอ แต่อวัยวะเมื่อไรใช้งานไม่ได้ก็ไม่มีค่าอีกแล้ว

**ไม่ได้คะแนน** ตอบโดยให้เหตุผลไม่สอดคล้องกับความคิดเห็นหรือกว้างเกินไปหรือเป็นการทวนคำถามเท่านั้น

 หรือไม่ตอบ เช่น

* เห็นด้วย เพราะอวัยวะมีค่ามากกว่ารถยนต์ (ทวนคำถาม)
* ไม่เห็นด้วย เพราะรถยนต์ราคาแพงมาก (กว้างเกินไป)

กระบวนการอ่าน: การบูรณาการและตีความ

สถานการณ์: สาธารณะ

แหล่งที่มา: เนื้อเรื่องเดียว

รูปแบบของเนื้อเรื่อง: แบบต่อเนื่อง

ประเภทของเนื้อเรื่อง: บอกเล่าอธิบายเหตุผล

ลักษณะข้อสอบ: เติมคำตอบเชิงซ้อน

ความสอดคล้องตัวชี้วัด: ท 1.1, ม. 1/2: จับใจความสำคัญจากเรื่องที่อ่าน

**คำถามที่ 4 แบบเติมคำตอบแบบปิด**

จากบทความข้างต้น รถ “Bentley Flying Spur” มีลักษณะอย่างไร จงอธิบายพอสังเขป

เฉลย/แนวคำตอบ เป็นรถยนต์ที่หรูหราและมีราคาแพงมูลค่าหลายสิบล้าน

กระบวนการอ่าน: การบูรณาการและตีความ

สถานการณ์: สาธารณะ

แหล่งที่มา: เนื้อเรื่องเดียว

รูปแบบของเนื้อเรื่อง: แบบต่อเนื่อง

ประเภทของเนื้อเรื่อง: บอกเล่าอธิบายเหตุผล

ลักษณะข้อสอบ: เติมคำตอบแบบปิด

ความสอดคล้องตัวชี้วัด: ท 1.1, ม. 1/2: จับใจความสำคัญจากเรื่องที่อ่าน

**คำถามที่ 5 แบบเติมคำตอบแบบเปิด**

จากบทความข้างต้น นักเรียนคิดว่า สรุปแล้วสังคมมีการตอบรับการกระทำของเศรษฐีคนนี้อย่างไร

จงอธิบายพร้อมยกตัวอย่างจากบทความ

เฉลย/แนวคำตอบ

**คะแนนเต็ม** การตอบแบ่งได้ 2 กรณี

1. ตอบว่า **สนับสนุน** ต้องให้ เหตุผลที่แสดงถึงการสนับสนุนการบริจาคอวัยวะ (อาจใช้คำอธิบายอื่น ๆ

 ที่มีนัยเดียวกัน) เช่น

* สังคมสนับสนุนการกระทำดังกล่าวเพราะยอดคนร่วมบริจาคอวัยวะได้เพิ่มขึ้น กว่า 31.5% ใน 1 เดือน
1. ตอบว่า**ไม่สนับสนุน** ต้องให้ เหตุผลที่แสดงถึงการคัดค้านการบริจาคอวัยวะ(อาจใช้คำอธิบายอื่น ๆ

ที่มีนัยเดียวกัน) เช่น

* สังคมไม่สนับสนุนเพราะมีการรับรู้เรื่องการรณรงค์บริจาคอวัยวะของคนทั่วโลกได้มากกว่า

172 ล้านคน แต่ยอดบริจาคก็ไม่ได้สูงตามไปเท่าที่ควร

**ไม่ได้คะแนน** ตอบโดยให้เหตุผลไม่สอดคล้องกับความคิดเห็นหรือกว้างเกินไป หรือเป็นการทวนคำถามเท่านั้น

 หรือไม่ตอบ เช่น

* เห็นด้วย เพราะสังคมก็ยอมรับการกระทำของเศรษฐี
* ไม่เห็นด้วย เพราะถือว่าหลอกลวงประชาชน

กระบวนการอ่าน: การบูรณาการและตีความ

สถานการณ์: สาธารณะ

แหล่งที่มา: เนื้อเรื่องเดียว

รูปแบบของเนื้อเรื่อง: แบบต่อเนื่อง

ประเภทของเนื้อเรื่อง: บอกเล่าอธิบายเหตุผล

ลักษณะข้อสอบ: เติมคำตอบเชิงซ้อน

ความสอดคล้องตัวชี้วัด: ท 1.1, ม. 1/2: จับใจความสำคัญจากเรื่องที่อ่าน

**คำถามที่ 6 แบบเติมคำตอบแบบอิสระ**

จากข่าวข้างต้น ยกให้ นาย Chiquinho Scarpa เป็นเด็กเลี้ยงแกะ นักเรียนเห็นด้วยหรือไม่ เพราะเหตุใด โปรดยกตัวอย่างการกระทำของบุคคลดังกล่าวอย่างชัดเจน

เฉลย/แนวคำตอบ

**คะแนนเต็ม** การตอบแบ่งได้ 2 กรณี

1. ตอบว่า **เห็นด้วย** ต้องให้ เหตุผลที่แสดงถึงการหลอกลวง (อาจใช้คำอธิบายอื่น ๆ ที่มีนัยเดียวกัน) เช่น
* เห็นด้วย เพราะเขาโกหกประชาชนว่าจะฝังรถยนต์ พอผู้คนไปถึงก็กลับคำพูด ไม่ได้ทำอย่างที่พูดจริง ๆ
* เห็นด้วย เพราะเขาไม่ได้ทำอย่างที่พูดไว้เลย หลอกให้ประชาชนไปดูเขาฝังรถ แต่แท้จริงหลอกไปฟังเรื่องบริจาคอวัยวะ
1. ตอบว่า **ไม่เห็นด้วย** ต้องให้ เหตุผลบ่งบอกถึงจุดประสงค์ว่าไม่ได้ตั้งใจโกหก (อาจใช้คำอธิบายอื่น ๆ

 ที่มีนัยเดียวกัน) เช่น

* ไม่เห็นด้วย เพราะเขาไม่ได้มีเจตนาจะหลอกลวงประชาชนโดยเห็นว่าเป็นเรื่องสนุก เจตนาของเขา

แค่อยากให้คนรับรู้เรื่องการบริจาคอวัยวะ

* ไม่เห็นด้วย เพราะเขาไม่ได้ทำเพื่อจะโกหก สิ่งที่เขาทำเพื่อจะดึงดูดความสนใจของผู้คนให้มารับรู้เรื่องการบริจาคอวัยวะ

**ไม่ได้คะแนน** ตอบโดยให้เหตุผลไม่สอดคล้องกับความคิดเห็นหรือกว้างเกินไปหรือเป็นการทวนคำถามเท่านั้นหรือไม่ตอบ เช่น

* เห็นด้วย เพราะเขาชอบโกหก
* ไม่เห็นด้วย เพราะเขาไม่ได้ตั้งใจ

กระบวนการอ่าน: การประเมินและสะท้อนความคิดเห็นต่อบทอ่าน

สถานการณ์: สาธารณะ

แหล่งที่มา: เนื้อเรื่องเดียว

รูปแบบของเนื้อเรื่อง: แบบต่อเนื่อง

ประเภทของเนื้อเรื่อง: บอกเล่าอธิบายเหตุผล

ลักษณะข้อสอบ: เติมคำตอบแบบอิสระ

ความสอดคล้องตัวชี้วัด: ท 1.1, ม. 1/2: จับใจความสำคัญจากเรื่องที่อ่าน